როგორ შევიძინოთ მერსედესი

ამ სავარჯიშოში FV (Future Value - მომავალი თანხა) ფინანსური ფუნქცია განიხილება. ეს ფუნქცია გამოითვლის, თუ რა თანხა დაგროვდება ბანკში შეტა-ნილ ანაბარზე. გამოთვლა ხდება დაბანდებული თანხის, წლიური პროცენტის, წლიურად გამოსატანი თანხისა და დაბანდების ხანგრძლივობის საფუძველზე.

ამოცანის დასმა

ჩვენი მოსაწონი მერსედესი 44 000 დოლარი ღირს. გვაქვს 15 000 დოლარი, რომელიც უნდა დავაბანდოთ ბანკში ისე, რომ ხუთ წელიწადში დაგროვდეს მანქანის შესაძენი თანხა. ბანკი წელიწადში იძლევა დაბანდებული თანხის 20%. ყოველი წლის ბოლოს საყოფაცხოვრებო საჭიროებებისათვის ბანკიდან გამოგვაქვს 2 000 დოლარი. შევადგინოთ ცხრილი შექმნილი სიტუაციის საანალიზოდ.

ცხრილში მონაცემთა შეტანა

გამოვიყენოთ წინა სავარჯიშოებში მომზადებული სამომხმარებლო ფორმატი # ##0\ $ და მივანიჭოთ B1, B3 და B5 უჯრედებს. შევიტანოთ ცხრილში მონაცემები ნახატის მიხედვით.

ფუნქცია FV

B5-ე უჯრედში უნდა შევიტანოთ ფორმულა: =FV(B2; B4; B3; B1; 0). ფუნქცია FV მიეკუთვნება ფინანსურ ფუნქციათა ჯგუფს და წლიური პროცენტის, დაბანდების ხანგრძლივობის, წლიურად გამოსატანი თანხის ოდენობისა და თავიდან დაბანდებული თანხის მიხედვით განსაზღვრავს დაგროვილ თანხას. ბოლო არგუმენტის ნული ნიშნავს, რომ ყოველწლიურად გამოსატანი ფული გამოგვაქვს წლის ბოლოს. თუ ფულის გამოტანის პროცედურას გადმოვიტანთ წლის დასაწყისში, მაშინ ბოლო არგუმენტად ერთიანი უნდა ავიღოთ.

ფინანსური მდგომარეობის ანალიზი

როგორც ნახატიდან ჩანს, მეხუთე წლის ბოლოსათვის გროვდება 22 442 დოლარი, რაც ჩვენი მიზნებისათვის აშკარად არ არის საკმარისი.

მაინც, რა თანხა უნდა დავაბანდოთ, რომ საჭირო 44 000 დოლარი დაგროვდეს ხუთ წელიწადში? ამ კითხვაზე პასუხის გასაცემად შევასრულოთ Data პანელის What-If Analysis / Goal Seek ბრძანება. მიღებულ დიალოგურ ფანჯარაში შევიტანოთ შემდეგი მონაცემები:

Set cell - $B$5,

To value - 44 000,

By changing cell - $B$1.

დავაწკაპუნოთ OK ღილაკზე და დავხედოთ B1 უჯრედს. დავინახავთ, რომ რომ აღნიშნულ პირობებში მიზნის მისაღწევად საჭირო ყოფილა 23 664 დოლარის დაბანდება.

იქნებ ყოველწლიურად გამოსატანი თანხა შევამციროთ?

ან იქნებ სხვა ბანკს მივმართოთ? როგორ წლიურ პროცენტს უნდა იძლეოდეს ბანკი, რომ შესაძლებელი იყოს 5 წელიწადში 44 000 დოლარის დაგროვება?

გამოიყენეთ ექსელის შესაძლებლობები და გაეცით პასუხი ამ კითხვებზე.

PV ფუნქცია

PV (Present Value - ახლანდელი თანხა) ფუნქცია გარკვეული აზრით FV ფუნქციის შებრუნებულ ამოცანას ხსნის. წინა სავარჯიშოში ეს ფუნქცია იგივე გამოთვლებს ჩაატარებდა, რაც ჩვენ Goal Seek დიალოგური ფანჯრის დახმარებით გავაკეთეთ.

უფრო ზუსტად, PV ფუნქცია გამოითვლის, თუ როგორი დაბანდებაა საჭირო იმისათვის, რომ მოცემული პროცენტის, პერიოდულად გამოსატანი თანხის ოდენობისა და დაბანდების ხანგრძლივობის მიხედვით დაგროვდეს წინასწარ განსაზღვრული თანხა.

PV ფუნქციის სინტაქსი ასეთია:

PV(პროცენტი; პერიოდი; Pmt; Fv; ტიპი).

„პროცენტი“ – ეს არის გარკვეულ პერიოდში ანაბარზე დადგენილი გადასახდელი პროცენტი;

„პერიოდი“ – გადახდების რაოდენობა, ანუ რაოდენობა იმ პერიოდებისა, რომელზედაც პროცენტია დადგენილი;

„Pmt“ – ყოველ პერიოდში გადასახდელი თანხა, რომელიც არ იცვლება ინვესტიციის პროცესში;

„Fv“ - დასაგროვებელი თანხა;

„ტიპი“ – ლოგიკური სიდიდე, რომელიც თუ 1–ის ტოლია, ეს ნიშნავს, რომ პერიოდულად გამოსატანი თანხა პერიოდის დასაწყისში გამოიტა¬ნება, ხოლო თუ 0–ის ტოლია ან საერთოდ გამოტოვებულია, ნიშნავს, რომ პერიოდულად გამოსატანი თანხა პერიოდის ბოლოს გამოიტანება.

„მერსედესის“ სავარჯიშოში C1 და C5 უჯრედებს მივანიჭოთ # ##0\ $ ფორმატი. ჩავწეროთ C5 უჯრედში დასაგროვებელი თანხის ოდენობა: 44000, ხოლო C1 უჯრედში შევიტანოთ ფორმულა: =PV(B2; B4; B3; C5; 0). მივიღებთ შემდეგ სურათს:

ეს ნახატი მოწმობს, რომ მოცემულ პირობებში 5 წელიწადში 44000 დოლარის დასაგროვებლად საჭიროა 23 664 დოლარის დაბანდება, რაც ემთხვევა Goal Seek დიალოგური ფანჯრით მიღებულ შედეგს.